

Obsah

[1. Úvod 2](#_Toc500315371)

[2. Nariadenie o E-PRTR: súčasný stav 3](#_Toc500315372)

[*2.1 Webová lokalita E-PRTR* 4](#_Toc500315373)

[*2.2 Usmernenie Komisie* 4](#_Toc500315374)

[*2.3 Vykonávanie zo strany členských štátov* 5](#_Toc500315375)

[*2.4 Sankcie a pokuty* 5](#_Toc500315376)

[3. Hodnotenie REFIT 6](#_Toc500315377)

[*3.1* *Rozsah hodnotenia* 6](#_Toc500315378)

[*3.2* *Výsledky hodnotenia* 6](#_Toc500315379)

[4. Možné zlepšenia E-PRTR 7](#_Toc500315380)

[*4.1 Opatrenia vyplývajúce zo správy o vykonávaní z roku 2013* 7](#_Toc500315381)

[*4.2 Činnosti vyplývajúce z nedávneho hodnotenia* 9](#_Toc500315382)

[5. Záver 10](#_Toc500315383)

# 1. Úvod

Európsky register uvoľňovania a prenosov znečisťujúcich látok (ďalej len „E-PRTR“) obsahuje kvalitné environmentálne informácie o emisiách z najväčších európskych priemyselných zariadení.

Verejnosť, zainteresované strany, analytici, tvorcovia politík a rozhodovacie orgány v Európskej únii si tieto informácie veľmi cenia, keďže ich používajú na stanovovanie priorít pre nákladovo efektívne stratégie znižovania emisií, na meranie pokroku pri znižovaní znečistenia a na ovplyvňovanie prevádzkovateľov s cieľom prijať postupy a techniky šetrné k životnému prostrediu.

Register E-PRTR bol zriadený nariadením (ES) č. 166/2006[[1]](#footnote-1), pričom v EÚ sa ním vykonáva Kyjevský protokol k Aarhuskému dohovoru o registroch uvoľňovania a prenosov znečisťujúcich látok[[2]](#footnote-2). Vychádza pritom z existujúceho Európskeho registra emisií znečisťujúcich látok (EPER), ktorý bol zriadený v roku 2000.

V článku 17 nariadenia o E-PRTR sa uvádza, že Komisia musí preskúmať výkazy členských štátov o emisiách poskytnuté podľa článku 7 a ďalšie informácie predložené podľa článku 16.

Prvá správa podľa článku 17[[3]](#footnote-3) bola Európskemu parlamentu a Rade predložená v roku 2013. V správe sa posudzovali prvé tri roky fungovania E-PRTR: 2007, 2008 a 2009. Táto druhá správa sa týka ďalších štyroch rokov: 2010, 2011, 2012 a 2013.

Nariadenie o E-PRTR bolo vybraté aj na hodnotenie v rámci Programu regulačnej vhodnosti a efektívnosti (REFIT) Európskej komisie[[4]](#footnote-4), a to s cieľom overiť, či je „vhodné na svoj účel“. Cieľom tohto hodnotenia bolo posúdiť jeho efektívnosť, účinnosť, relevantnosť, súdržnosť a pridanú hodnotu EÚ. Posúdenie sa týkalo prínosov E-PRTR, ako aj možnosti jeho zjednodušenia a zníženia regulačných nákladov a zaťaženia.

Spolu s hodnotením E-PRTR GR pre životné prostredie vykonalo kontrolu vhodnosti širších monitorovacích a oznamovacích povinností vyplývajúcich zo všetkých právnych predpisov EÚ v oblasti životného prostredia[[5]](#footnote-5). Z tohto paralelného procesu hodnotenia vyplynuli synergické účinky.

Táto správa sa preto týka troch hlavných oblastí:

* prehľadu o vykonávaní E-PRTR a o tom, ako sa zmenilo od správy Európskemu parlamentu a Rade z roku 2013 – oddiel 2,
* zhrnutia hodnotenia REFIT – oddiel 3,
* posúdenia možných zlepšení E-PRTR – oddiel 4.

# 2. Nariadenie o E-PRTR: súčasný stav

Vykonávanie nariadenia o E-PRTR závisí od opatrení koordinovaných na úrovni EÚ prijatých Európskou komisiou a Európskou agentúrou pre životné prostredie (EEA) a od vnútroštátnych opatrení.

Odpovede členských štátov na otázky týkajúce sa vykonávania podľa článku 16 sú k dispozícii v databáze EEA týkajúcej sa oznamovacích povinností[[6]](#footnote-6). Tieto odpovede sa analyzujú v podpornej štúdii k hodnoteniu E-PRTR[[7]](#footnote-7). V ďalšej časti sa uvádzajú kľúčové pripomienky týkajúce sa vykonávania nariadenia o E-PRTR.

## *2.1 Webová lokalita E-PRTR*

Od začiatku prijímania údajov od členských štátov v roku 2007 sa webová lokalita E-PRTR stala hlavným zdrojom informácií o ročných emisiách z hlavných priemyselných činností v Európe. Tieto environmentálne informácie sa zverejňujú bezplatne na interaktívnej webovej lokalite[[8]](#footnote-8), ktorú hosťuje a spravuje EEA.

Údaje o kľúčových znečisťujúcich látkach, ktoré sa uchovávajú v E-PRTR, poskytujú prevádzkovatelia približne 30 000 priemyselných zariadení. Zahŕňajú 65 hospodárskych činností v hlavných priemyselných odvetviach[[9]](#footnote-9) vymedzených v nariadení. Tieto priemyselné odvetvia sú úzko (hoci nie presne) zosúladené so zoznamom činností regulovaných smernicou o priemyselných emisiách[[10]](#footnote-10).

Prevádzkovatelia jednotlivých zariadení každoročne poskytujú informácie o množstve znečisťujúcich látok uvoľnených do ovzdušia, vody a pôdy spolu s prepravou odpadu a znečisťujúcich látok v odpadových vodách mimo lokality. Najlepšie dostupné údaje sa oznamujú do E-PRTR. Môžu pochádzať z meraní, výpočtov alebo odhadov a zahŕňajú všetky uvoľnenia – úmyselné, náhodné, pravidelné alebo nepravidelné.

Emisné údaje sa týkajú 91 kľúčových znečisťujúcich látok vrátane ťažkých kovov, pesticídov, skleníkových plynov a dioxínov. S cieľom sústrediť sa na najväčšie zdroje emisií sa podávanie správ obmedzuje na zariadenia, v ktorých boli prekročené prahové hodnoty emisií.

Okrem uvedených základných súborov údajov, ktoré sa týkajú hlavných bodových zdrojov znečistenia, E-PRTR obsahuje aj priestorovo rozčlenené údaje o uvoľňovaní z plošných (t. j. nebodových) zdrojov.

Webová lokalita E-PRTR a súvisiace vyhľadávacie nástroje boli navrhnuté tak, aby umožnili čo najjednoduchší prístup. Výsledkom je, že návštevníci webovej lokality E-PRTR sú početní (s priemerným počtom 242 pripojení denne) a takisto rôznorodí (vrátane verejných služieb, súkromných podnikov a širokej verejnosti).

## *2.2 Usmernenie Komisie*

S cieľom pomôcť členským štátom dôsledne vykonávať systém E-PRTR Komisia v roku 2006 vydala usmerňovací dokument, v ktorom vysvetľuje, kto by mal správy podávať, čoho by sa mali týkať a ako by sa údaje mali predkladať. Obsahuje aj orientačný zoznam odvetví a znečisťujúcich látok, o ktorých by sa mali podávať správy.

Hoci je toto usmernenie pre proces podávania správ mimoriadne užitočné, má už 11 rokov a nastal čas na jeho aktualizáciu. Aktualizácia by zahŕňala spresnenie otázok, ktoré sú už v dokumente obsiahnuté, a týkala by sa aj otázok vykonávania a skúseností nadobudnutých od jeho prvého uverejnenia.

## *2.3 Vykonávanie zo strany členských štátov*

Nariadenie o E-PRTR vykonávajú všetky členské štáty EÚ. Keďže nariadenie má význam pre Európsky hospodársky priestor, vykonáva sa aj v Nórsku, na Islande a v Lichtenštajnsku. K tomu treba pridať údaje, ktoré oznámili Švajčiarsko a Srbsko, čo znamená, že nariadenie má neočakávané, ale užitočné dodatočné zemepisné pokrytie.

Všetky členské štáty predložili svoje údaje za roky 2010, 2011, 2012 a 2013. Komisia musela prijať následné opatrenia s cieľom dať určitým členským štátom podnet, aby predložili svoje údaje. Tieto jednotlivé prípady sa však vyriešili rýchlo a Komisia neiniciovala formálne konanie o nesplnení povinnosti.

Vnútroštátne orgány sú zodpovedné za posúdenie kvality predložených údajov a skutočnosti, či sú informácie poskytované jednotlivými zariadeniami dostatočne úplné, konzistentné a presné. Ako už bolo uvedené v predchádzajúcej správe o vykonávaní, vďaka postupom monitorovania sa najkomplexnejšie oznamujú údaje o emisiách do ovzdušia. Údajov o prenose odpadu a uvoľneniach do pôdy je pomerne málo.

Niekoľko členských štátov sa rozhodlo rozšíriť zoznam látok, ktoré majú prevádzkovatelia oznamovať, a znížiť prahové hodnoty oznamovania.

Problémy, s ktorými sa členské štáty stretli pri oznamovaní údajov do E-PRTR, sa najčastejšie týkajú informačných technológií a chýbajúcich znalostí prevádzkovateľov (v dôsledku čoho vznikajú chyby týkajúce sa vykazovaných látok a jednotiek). Ako príčina ťažkostí sa zdôrazňuje aj nesúlad medzi E-PRTR a smernicou o priemyselných emisiách, najmä pokiaľ ide o činnosti súvisiace s odpadovým hospodárstvom a skládkami.

Väčšina členských štátov uvádza, že údaje do E-PRTR sa predkladajú elektronicky, pričom tri členské štáty výslovne neprijímajú údaje predkladané v tlačenej podobe.

EEA vykonáva niekoľko kontrol na zabezpečenie kvality predkladaných údajov, a ak zistí chybné údaje, členské štáty môžu vykonať opravy. Počas obdobia hodnotenia využili tento nástroj na opätovné predloženie údajov celkovo štyri členské štáty a vo všetkých prípadoch opravili chyby v štatistických jednotkách.

Osem členských štátov uviedlo, že na účel zadržania údajov z E-PRTR využili ustanovenia článku 11 týkajúce sa zachovania dôvernosti.

## *2.4 Sankcie a pokuty*

Podľa článku 20 nariadenia o E-PRTR musia členské štáty zaviesť pravidlá týkajúce sa sankcií v prípade porušení. Členské štáty podávajú správy o rozličných správnych a trestných konaniach so širokou škálou maximálnych pokút. Počas obdobia podávania správ sankcie skutočne uložilo päť členských štátov. Dva ďalšie uviedli, že začali konanie o nesplnení povinnosti proti prevádzkovateľom, konania však stiahli po predložení údajov. Z týchto dôkazov je zrejmé, že členské štáty zaviedli účinné sankcie a pokuty s cieľom zabezpečiť, aby príslušní prevádzkovatelia plnili svoje oznamovacie povinnosti v súvislosti s E-PRTR.

# 3. Hodnotenie REFIT

V rámci svojho programu REFIT Komisia vyhodnotila nariadenie o E-PRTR, pričom posúdila hlavné analytické otázky týkajúce sa efektívnosti, účinnosti, súdržnosti, relevantnosti a pridanej hodnoty EÚ.

Na tento účel využila zdroje, ako sú napr. údaje členských štátov o vykonávaní, konzultácie a seminár zainteresovaných strán. Okrem toho uzavrela zmluvu s externým poradcom na vykonanie podpornej štúdie a získanie konkrétnych informácií o kľúčových témach.

Ďalšie údaje o hodnotení sa uvádzajú v pracovnom dokumente útvarov Komisie[[11]](#footnote-11). V tejto správe sú zhrnuté hlavné zistenia z hodnotenia a podrobnejší pohľad na potrebné následné opatrenia.

## *Rozsah hodnotenia*

Vzhľadom na to, že členské štáty už majú priame oznamovacie povinnosti vyplývajúce z toho, že sú zmluvnými stranami alebo signatármi Kyjevského protokolu, hodnotenie sa zameralo na dodatočné povinnosti podľa nariadenia o E-PRTR:

1. prevádzkovatelia oznamujúci informácie o ďalších piatich látkach znečisťujúcich vodu a nižšie prahové hodnoty oznamovania pre emisie dioxínov a furánov,
2. každoročné oznamovanie údajov Komisii zo strany príslušných orgánov členských štátov,
3. začlenenie týchto údajov Komisiou (s podporou EEA) do verejne prístupného E-PRTR,
4. vypracovanie usmerňujúceho dokumentu Komisie s cieľom uľahčiť konzistentné postupy členských štátov, a
5. predkladanie správ Komisie o E-PRTR Európskemu parlamentu a Rade každé tri roky.

## *Výsledky hodnotenia*

Hodnotiace kritériá sa posudzujú takto:

* E-PRTR je **účinným** nástrojom, pretože poskytuje vysoko komplexný a podrobný súbor údajov o priemyselných emisiách. Zainteresované strany vo všeobecnosti oceňujú prínos E-PRTR v oblasti prístupu k informáciám o životnom prostredí. Úplnosť a kvalita údajov v E-PRTR je dobrá a postupom času sa zlepšuje. Pokiaľ ide o výklad údajov, na oslovenie širšej verejnosti sú potrebné ďalšie informácie.
* Pokiaľ ide o **účinnosť,** výkon E-PRTR bol veľmi dobrý. Väčšina poskytovateľov údajov uviedla, že na splnenie požiadaviek na podávanie správ do E-PRTR, ktoré idú nad rámec Kyjevského protokolu, bolo potrebné minimálne úsilie; správcovia údajov uviedli, že takéto úsilie je úmerné významným výhodám vyplývajúcim z verejne prístupných údajov z E-PRTR. Napriek tomu sa zdá, že povinnosť členských štátov podávať správy o celkovom vykonávaní E-PRTR každé tri roky stanovená v článku 16 má obmedzené využitie, čo naznačuje priestor na zjednodušenie.
* Hoci je sám osebe konzistentný, vznikli isté obavy týkajúce sa **súdržnosti** E-PRTR s údajmi vykázanými v súvisiacich právnych predpisoch v oblasti životného prostredia, ako je napríklad smernica o priemyselných emisiách a *acquis* o odpadoch.
* E-PRTR je naďalej **relevantný**, pretože poskytuje podrobný a komplexný súbor údajov, ku ktorému má široká verejnosť ľahký prístup. Vďaka tomu E-PRTR výrazne prispieva k transparentnosti a účasti verejnosti na rozhodovaní o životnom prostredí.
* E-PRTR predstavuje **pridanú hodnotu** nad rámec požiadaviek Kyjevského protokolu, a to zabezpečením dôsledného vykonávania protokolu vo všetkých členských štátoch. Túto cezhraničnú konzistentnosť oceňujú používatelia E-PRTR, pretože zabezpečuje transparentnosť, pokiaľ ide o emisie znečisťujúcich látok z priemyselných činností a umožňuje porovnávacie hodnotenie medzi členskými štátmi. Dobrým príkladom toho, ako sa údaje z E-PRTR používajú na zvýšenie hodnoty pre tvorcov politík, priemysel a širokú verejnosť, sú profily krajín EHP v oblasti priemyselného znečistenia[[12]](#footnote-12).

V hodnotení sa dospelo k záveru, že nariadenie o E-PRTR je dôležitým nástrojom *acquis* EÚ v oblasti životného prostredia a že je vhodné na svoj účel.

# 4. Možné zlepšenia E-PRTR

## *4.1 Opatrenia vyplývajúce zo správy o vykonávaní z roku 2013*

V správe Komisie Európskemu parlamentu a Rade za rok 2013 sa dospelo k záveru, že nariadenie o E-PRTR sa vykonáva pomerne dobre, ale zistili sa oblasti, v ktorých sú možné zlepšenia. V nasledujúcich štyroch rokoch sa zaznamenali pretrvávajúce zlepšenia, najmä preto, že prevádzkovatelia, príslušné orgány a široká verejnosť nadobudli skúsenosti s používaním E-PRTR. Pri opätovnom preskúmaní troch hlavných oblastí zlepšenia identifikovaných v správe za rok 2013 je dôležité poznamenať toto:

*a) Zvyšovanie kvality údajov a dôvery používateľov:*

Prevádzkovatelia a členské štáty majú podľa nariadenia povinnosť poskytovať do E-PRTR vysokokvalitné údaje. Hoci chyby sa príležitostne naďalej vyskytujú, údaje predložené Komisii sú teraz úplnejšie, konzistentnejšie a presnejšie, a to najmä vďaka zdokonaleným automatizovaným kontrolám v systéme podávania správ. Väčšina zostatkových chýb údajov sa zistí v rámci neformálneho preskúmania zo strany EEA a členské štáty môžu vykonať opravy prostredníctvom opätovného predloženia údajov.

V správe za rok 2013 sa predpokladalo, že s cieľom zlepšiť kvalitu údajov sa proti členským štátom budú uplatňovať konania o nesplnení povinnosti, čo však nebolo potrebné.

Preskúmanie usmerňovacieho dokumentu o E-PRTR sa začalo.

Kvalita údajov zostáva dôležitou oblasťou na ďalšie zlepšovanie, pretože spoľahlivejšie a kvalitnejšie údaje vytvárajú pozitívny kolobeh zvýšenej dôvery používateľov, čo zase prispieva k zvýšenému využívaniu údajov z E-PRTR.

V správe z roku 2013 sa takisto zdôraznilo, že je potrebné, aby Komisia lepšie koordinovala E-PRTR s prácou expertných skupín pre iné súvisiace politiky životného prostredia. Pokiaľ ide o zlepšenie emisných faktorov pri uvoľňovaní do vody, bola nadviazaná spolupráca s pracovnou skupinou pre chemické aspekty rámcovej smernice o vode, a to prostredníctvom projektu o *integrovanom modelovaní hodnotenia v rámci politiky EÚ v oblasti pitnej vody a morského prostredia.*

*b) Zlepšovanie využívania a výmeny údajov*

V správe za rok 2013 sa ukázalo, že je potrebné, aby bola webová lokalita E-PRTR ľahšie použiteľná, a to najmä v týchto oblastiach: zlepšenie funkčnosti, funkcie navigácie a vyhľadávania, doplnenie technických informácií k predloženým údajom, štandardizovaná terminológia a odkazy na súbory údajov vyplývajúce z iných oznamovacích povinností. V rámci prebiehajúceho procesu sa vykonali mnohé zlepšenia vrátane spustenia novej jednoducho použiteľnej webovej lokality v roku 2016.

Komisia takisto aktívne propagovala E-PRTR na účel vedeckých, technických a politických analýz a na verejné použitie.

*c) Objasnenie nariadenia o E-PRTR a prepojenia s inými právnymi predpismi*

Ako kľúčový zdroj priemyselných údajov o emisiách je E-PRTR v súlade s osvedčenými postupmi podporovanými v rámci 7. akčného plánu Komisie pre životné prostredie, t. j. zásadou spoločného systému environmentálnych informácií, ktorou je „vyrobiť raz, používať často“*.*

Spoločný prístup k získavaniu a využívaniu dôsledných priestorových informácií v rámci iniciatívy Inspire[[13]](#footnote-13) takisto predstavuje príležitosť zosúladiť údaje z E-PRTR so záväzkami vyplývajúcimi z príslušných právnych predpisov, najmä smernice o priemyselných emisiách a *acquis* o odpadoch.

Využili sa príležitosti na ďalší rozvoj synergických účinkov medzi jednotlivými tokmi údajov, ako aj na zjednodušenie procesov:

* IT infraštruktúra E-PRTR bude aktualizovaná s cieľom zahrnúť „register“ priemyselných zariadení. V súlade s požiadavkami iniciatívy Inspire sa tak harmonizujú informácie o bežných administratívnych parametroch, ako je meno prevádzkovateľa, jeho adresa a miesto. To podporí synergické účinky medzi súbormi údajov a E-PRTR. Napríklad súbory údajov podľa smernice o priemyselných emisiách budú prepojené a čiastočne integrované do E-PRTR,
* navrhovaná revízia rámcovej smernice o odpadoch[[14]](#footnote-14) obsahuje ustanovenie, ktorým sa zabezpečuje, aby sa údaje o E-PRTR podľa potreby použili na zlepšenie informácií o vzniku odpadu a nakladaní s odpadmi na vnútroštátnej úrovni,
* prebiehajú iniciatívy na lepšiu koordináciu podávania správ v rámci E-PRTR a úzko súvisiacich smerníc o priemyselných emisiách, čistení komunálnych odpadových vôd[[15]](#footnote-15) a národných emisných stropoch[[16]](#footnote-16).

## *4.2 Činnosti vyplývajúce z nedávneho hodnotenia*

Hodnotenie nariadenia E-PRTR bolo vykonané v čase, keď bol register funkčný približne desať rokov. Nezistila sa jasná potreba výrazného zjednodušenia alebo veľkých zlepšení existujúceho nariadenia; najmä preto, že zlepšenie fungovania E-PRTR je naďalej možné prostredníctvom posilneného vykonávania.

Dospelo sa k záveru, že následné opatrenia vyplývajúce zo správy o vykonávaní E-PRTR za rok 2013 sú relevantné a mali by pokračovať a takisto, že existuje potenciál ďalšieho zdokonaľovania v týchto oblastiach:

1. **Usmernenie:** členské štáty sa zhodujú na osvedčených postupoch. Ďalšie zisky v oblasti dôsledného vykonávania by však mohli vyplynúť z aktualizácie existujúceho usmernenia na úrovni EÚ z roku 2006, odkedy sa vyskytli mnohé problémy s vykonávaním. Ako súčasť pracovného programu Komisie na rok 2017 sa preto začala revízia usmerňovacieho dokumentu o E-PRTR. Objasnia sa v nej také otázky, ako je rozsah pôsobnosti nariadenia, vymedzenia činností, emisné faktory a prvky podávania správ, ktoré možno považovať za dôverné.
2. **Súvisiace podávanie správ:** v správe za rok 2013 sa už dosiahla ďalšia harmonizácia s úzko súvisiacimi oznamovacími povinnosťami v oblasti životného prostredia ako prostriedku na zvýšenie efektívnosti a konzistentnosti E-PRTR. Ako už bolo vysvetlené, v rámci súčasných iniciatív sa snažia preskúmať možnosti zosúladenia oznamovacích povinností s E-PRTR. Komisia sa pri vykonávaní a preskúmaní súvisiacich právnych predpisov bude v budúcnosti snažiť ďalej využívať synergické účinky s cieľom znížiť zaťaženie súvisiace s podávaním správ a zlepšiť konzistentnosť v súboroch údajov.
3. **Článok 16:** členské štáty majú povinnosť každé tri roky predkladať správy o svojich postupoch a opatreniach v rámci E-PRTR. Komisia tieto informácie použije na vypracovanie správy Európskemu parlamentu a Rade podľa článku 17. Údaje poskytované na základe článku 16 sú vysokokvalitatívne a opakujú sa. Signatári Kyjevského protokolu sú navyše už teraz povinní predkladať EHK OSN podobné údaje o vykonávaní Kyjevského protokolu[[17]](#footnote-17). Existujú silné dôvody na označenie článkov 16 a 17 nariadenia o E-PRTR za zastarané. V rámci opatrení nadväzujúcich na kontrolu vhodnosti horizontálneho podávania správ preto Komisia navrhuje zrušiť povinnosť členských štátov každé tri roky podávať správu podľa článku 16 a súvisiace preskúmanie zo strany Komisie podľa článku 17. Tým by sa nevylučovalo pravidelné plnohodnotnejšie hodnotenie nariadenia.
4. **Kontext údajov:** doplnením existujúceho E-PRTR o ďalšie kontextové informácie by sa výrazne zvýšila jeho účinnosť ako komplexného zdroja informácií o životnom prostredí. Ďalší kontext by mohli poskytnúť také opatrenia, ako je zvýšenie podrobnosti opisov činností vrátane kvantitatívnych údajov o činnostiach a lepšieho vysvetlenia možných vplyvov uvedených uvoľnení na zdravie a životné prostredie, ako aj lepšie označenie prístupu k ďalším informáciám o kvalite ovzdušia a vody.

# 5. Záver

E-PRTR je dôležitou a kľúčovou zložkou vedomostnej základne o emisiách z priemyselných činností v Európe.

Ľahko prístupné a vysokokvalitné údaje dostupné na webovej lokalite E-PRTR poskytujú verejnosti informácie, ktoré výrazne zvyšujú schopnosť verejnosti zapojiť sa do širšieho rozhodovania o životnom prostredí. Pre celý rad ďalších používateľov vrátane analytikov a tvorcov politík E-PRTR navyše zostáva hlavným referenčným bodom pre kľúčové environmentálne fakty o rozsiahlych priemyselných činnostiach.

Komisia sa domnieva, že nariadenie o E-PRTR sa vykonáva dobre a mnohé z problémov identifikovaných v správe pre Európsky parlament a Radu za rok 2013 boli vyriešené.

Nevyhnutne zostáva priestor na ďalšie zlepšenie E-PRTR a v tejto správe sa identifikuje niekoľko oblastí, ktoré bude Komisia sledovať, a to najmä:

* revízia existujúceho usmerňujúceho dokumentu s cieľom pomôcť členským štátom pri dôslednom vykonávaní,
* lepšie zosúladenie oznamovacích povinností prostredníctvom ďalšieho využívania synergických účinkov so súvisiacimi právnymi predpismi v oblasti životného prostredia,
* zníženie administratívneho zaťaženia členských štátov, a
* preskúmanie možností dodatočných kontextových informácií s cieľom zefektívnenia údajov o E-PRTR.
1. Nariadenie Európskeho parlamentu a Rady (ES) č. 166/2006 z 18. januára 2006 o zriadení Európskeho registra uvoľňovania a prenosov znečisťujúcich látok, ktorým sa menia a dopĺňajú smernice Rady 91/689/EHS a 96/61/ES <http://eur-lex.europa.eu/legal-content/SK/TXT/HTML/?uri=CELEX:32006R0166&from=SK>. [↑](#footnote-ref-1)
2. Kyjevský protokol o registroch únikov a prenosov znečisťujúcich látok k Dohovoru EHK OSN o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia <https://www.unece.org/env/pp/prtr/docs/prtrtext.html>. [↑](#footnote-ref-2)
3. COM(2013) 111 final, Správa Komisie Európskemu parlamentu a Rade o pokroku pri vykonávaní nariadenia (ES) č. 166/2006 o zriadení Európskeho registra uvoľňovania a prenosov znečisťujúcich látok (E-PRTR) <http://eur-lex.europa.eu/procedure/SK/202443>. [↑](#footnote-ref-3)
4. COM(2012) 746 final, Oznámenie Komisie o vhodnosti právnych predpisov EÚ, <http://ec.europa.eu/smart-regulation/better_regulation/documents/com_2013_en.pdf>. [↑](#footnote-ref-4)
5. [https://webgate.ec.europa.eu/fpfis/wikis/display/ENVReporting/1%29+Streamlining+Reporting](https://webgate.ec.europa.eu/fpfis/wikis/display/ENVReporting/1%29%2BStreamlining%2BReporting) [↑](#footnote-ref-5)
6. <http://rod.eionet.europa.eu/obligations/540/overview>. [↑](#footnote-ref-6)
7. Oddiel 3.2 a dodatok D [https://circabc.europa.eu/sd/a/fd585562-0c60-48f0-ad62-9d1ff7151059/E-PRTR%20evaluation\_Final%20report%20.pdf](https://circabc.europa.eu/sd/a/fd585562-0c60-48f0-ad62-9d1ff7151059/E-PRTR%20evaluation_Final%20report.pdf). [↑](#footnote-ref-7)
8. <http://prtr.ec.europa.eu/>. [↑](#footnote-ref-8)
9. Energetika; výroba a spracovanie kovov; priemysel spracovania nerastov; chemický priemysel; odpadové hospodárstvo a nakladanie s odpadovými vodami; výroba a spracovanie papiera a dreva; intenzívna živočíšna výroba a akvakultúra; živočíšne a rastlinné výrobky z potravinárskeho a nápojového sektora; iné. [↑](#footnote-ref-9)
10. Smernica Európskeho parlamentu a Rady 2010/75/EÚ z 24. novembra 2010 o priemyselných emisiách<http://eur-lex.europa.eu/legal-content/SK/TXT/?qid=1489681035236&uri=CELEX:32010L0075>. [↑](#footnote-ref-10)
11. SWD(2017)710. [↑](#footnote-ref-11)
12. <http://www.eea.europa.eu/themes/industry/industrial-pollution>. [↑](#footnote-ref-12)
13. Smernica 2007/2/ES, ktorou sa zriaďuje Infraštruktúra pre priestorové informácie v Európskom spoločenstve (Inspire) <http://eur-lex.europa.eu/LexUriServ/LexUriServ.do?uri=OJ:L:2007:108:0001:0014:sk:PDF>. [↑](#footnote-ref-13)
14. <http://eur-lex.europa.eu/legal-content/SK/TXT/?uri=CELEX:52015PC0595> [↑](#footnote-ref-14)
15. Smernica 91/271/EHS http://eur-lex.europa.eu/legal-content/EN/ALL/?uri=CELEX%3A31991L0271o čistení komunálnych odpadových vôd [http://eur-lex.europa.eu/legal-content/SK/TXT/?uri=celex%3A31991L0271](http://eur-lex.europa.eu/legal-content/SK/TXT/?uri=celex:31991L0271). [↑](#footnote-ref-15)
16. Smernica (EÚ) 2016/2284 o znížení národných emisií určitých látok znečisťujúcich ovzdušie <http://eur-lex.europa.eu/legal-content/SK/TXT/?qid=1490193496651&uri=CELEX:32016L2284>. [↑](#footnote-ref-16)
17. Pozri článok 17 ods. 2. [↑](#footnote-ref-17)